**Državljanska in domovinska kultura in etika, 7. razred, 3. teden** (30. 3. – 3. 4. 2020)

*Pozdravljeni, učenci! O tej učni snovi v vašem učbeniku ni napisanega veliko, zato sem vam pripravila malo daljša navodila in nekaj dodatnih razlag.*

1. **šolska ura: ČLOVEKOVE PRAVICE V USTAVI REPUBLIKE SLOVENIJE**

* **Ustava Republike Slovenije** je najvišji zakon v državi. To je poseben dokument, v katerem so zapisane vse najpomembnejše zadeve v zvezi z našo državo. Na **spletni strani** <http://www.pravice-otrok.si/index.php?id=63> si **oglejte našo Ustavo**. Opazili boste, da ima **deset glavnih poglavij**: Splošne določbe; Človekove pravice in temeljne svoboščine; Gospodarska in socialna razmerja; Državna ureditev; Samouprava; Javne finance; Ustavnost in zakonitost; Ustavno sodišče; Postopek za spremembo ustave: Prehodne in končne določbe.
* **Drugo poglavje Ustave** se ukvarja s **človekovimi pravicami in svoboščinami**. Spomnimo se, da so **svoboščine pravice, ki jih ima človek pravico svobodno storiti**.
  + **Preberite** vse človekove pravice in svoboščine, zapisane v slovenski ustavi. Ne ustrašite se nekaterih dolgih razlag in strokovnih izrazov, važno je, da razumete bistvo pravic. Razmišljajte, katere od njih so svoboščine.
  + Prejšnjo šolsko uro ste v zvezke zapisali **glavna etična načela človekovih pravic**: svoboda, pravičnost, dostojanstvo, enakost, solidarnost. Dobro so razvidne tudi v slovenski ustavi, saj v njej piše, da **smo** **vsi enaki**, **naše pravice so omejene samo s pravicami drugih** ...
* Služba, šola, trgovina, lokali … To so vse **javni kraji**, kjer se ljudje večinoma držijo določenih norm in pravil. V **družinskem okolju** pa se sprostijo in pokažejo svoj pravi obraz. Vsak človek ima **pravico do zasebnosti**, torej da se nihče ne vmešava v njegovo zasebno življenje in družino. Vendar pa ravno zaradi te pravice do zasebnosti tudi marsikaj slabega, kar se dogaja v družinah, ostane prikrito. Nekatere družine se na zunaj zdijo urejene, v resnici pa je v njihovem zasebnem življenju veliko konfliktov, sovražnosti in celo nasilja. Večina ljudi v stiski niti ne poišče pomoči.
* **Zapišite snov v zvezek.** Zapis najdete na naslednji strani.
* **Utrdite svoje znanje**:
  + V **učbeniku** na **str. 47** **preberite** poglavje **Slovenija temelji na človekovih pravicah**. **Preberite tudi navodilo v vijoličnem okvirčku** (ob vijoličnem možičku) ter **naredite, kar zahteva**.
  + Pravica do zasebnosti je ena od osnovnih človekovih pravic. V naši ustavi so te pravice zapisane v 35., 36., 37. in 38. členu. Razmislite, ali je v kakšni situaciji morda vendarle upravičeno, da nekdo drugemu prekrši njegovo pravico do zasebnosti …
  + Razmišljajte, kako bi svetovali prijatelju, ki bi vam zaupal o težavah znotraj družine. Kam bi se lahko obrnil po pomoč?
  + Na obe zgornji vprašanji **napišite odgovora oz. svoje mnenje v zvezek**.

Ne pozabite se pripravljati na izdelovanje plakatov iz svetovnih verstev. V 7. a ste z izdelovanjem že začeli, tako da se pripravite še na predstavitve. Tudi v 7. b vam ne bo škodilo, če se med sabo kontaktirate in malo dogovorite o skupinskem delu. ☺

3. šolska ura: zapis v zvezek

**ČLOVEKOVE PRAVICE V USTAVI RS**

**Ustava** je najvišji zakon v državi. Prilagojeni ji morajo biti vsi ostali zakoni.

Posebno poglavje v Ustavi RS je namenjeno tudi **človekovih pravicam in svoboščinam.** *(celotno besedilo Ustave si oglejte na spletu)*

**Pravica do zasebnosti:** nihče se ne sme vmešavati v človekovo zasebno življenje in družino.